Licorice Pizza

Licorice Pizza on vuonna 2021 ensi-iltansa saanut kanadalais-yhdysvaltalainen draamakomediaelokuva, jonka on ohjannut ja käsikirjoittanut Paul Thomas Anderson. Sen pääosia esittävät Alana Haim ja Cooper Hoffman esikoisrooleissaan, ja muissa keskeisissä osissa nähdään Sean Penn, Tom Waits, Bradley Cooper ja Benny Safdie.

Elokuva kertoo 15-vuotiaan liikemieheksi ryhtyvän entisen lapsinäyttelijän Garyn (Hoffman) ja 25-vuotiaan koulukuvausapulaisen Alanan (Haim) mutkikkaasta ystävyyssuhteesta 1970-luvun alkupuolen öljykriisin aikaan Kaliforniassa.

Licorice Pizza esitettiin Yhdysvalloissa valikoiduissa teattereissa 26. marraskuuta 2021, mutta se tuli laajempaan levitykseen vasta 11. helmikuuta 2022. Suomen ensi-iltansa se sai 11. maaliskuuta 2022. Elokuva sai positiivisen vastaanoton kriitikoilta, ja se oli ehdolla kolmeen Oscar-palkintoon vuoden 2022 gaalassa: paras elokuva, paras ohjaus ja paras alkuperäiskäsikirjoitus.

Juoni
Vuonna 1973 San Fernando Valleyssä 15-vuotias näyttelijä Gary Valentine tapaa koulunsa kuvauspäivänä 25-vuotiaan valokuvaajan apulaisen, Alana Kanen. Gary pyytää Alanaa ulos, mistä tämä ärsyyntyy, mutta saapuu paikalle kuitenkin.

Kun Garyn äiti ei pääse saattamaan häntä lehdistökiertueen esiintymiseen New Yorkissa, Gary kutsuu Alanan mukaan. Gary tulee mustasukkaiseksi, kun Alana alkaa tapailla hänen vastanäyttelijäänsä Lancea, mutta suhde päättyy, kun Lance paljastaa olevansa ateisti sapatti-illallisen aikana Alanan juutalaisen perheen kanssa. Gary alkaa myydä vesisänkyjä ja tapaa Alanan uudelleen teinien kauppanäyttelyssä. Gary pidätetään, kun häntä luullaan murhaepäillyksi, ja Alana juoksee hänen perässään poliisiasemalle, mutta hänet vapautetaan pian.

Alana lähtee mukaan Garyn vesisänky-yritykseen ja esittelee näyttelijänlahjojaan, kun hän puhuu puhelimessa viettelevästi saadakseen mahdollisen asiakkaan. Kun Gary esittelee hänet agentilleen, hän on harmissaan siitä, että Alana on valmis alastomuuteen elokuvissa, mutta kieltäytyy näyttämästä hänelle rintojaan. Alana tekee sen hetken mielijohteesta, mutta läpsäisee Garya, kun tämä pyytää koskettaa niitä. He avaavat vesisängyilleen myymälän, ja Alana loukkaantuu, kun Gary flirttailee luokkatoverinsa Suen kanssa. Kurkistettuaan heidän suutelevan takahuoneessa, Alana suutelee satunnaista miestä kadulla ennen kuin ryntää pois.

Garyn agentti järjestää Alanalle koe-esiintymisen elokuvaan, jonka pääosassa on veteraaninäyttelijä Jack Holden. Holden vie Alanan Tail o' the Cock -ravintolaan, jossa myös Gary ja hänen ystävänsä ovat illallisella. Humalainen Alana tekee Garyn mustasukkaiseksi, ja Holdenin ystävä, elokuvaohjaaja Rex Blau, suostuttelee hänet toistamaan yhden moottoripyörätempuistaan lähistöllä sijaitsevalla golfkentällä, tuoden ravintolan kaikki asiakkaat mukanaan. Alana putoaa pyörän selästä ennen kuin Holden hyppää liekehtivän hiekkakuopan yli, ja Gary juoksee hänen luokseen. Sovittuaan riitansa he kävelevät vesisänkykaupalle, missä Gary pidättelee itseään koskettamasta nukkuvan Alanan rintaa.

Vuoden 1973 öljykriisi pyyhkäisee maan yli pakottaen vesisänkyjen valmistajan sulkemaan. Alana, Gary ja hänen ystävänsä tekevät viimeisen toimituksen kuuluisan Jon Petersin kotiin. Peters nöyryyttää Garya ennen kuin lähtee tapaamaan tyttöystäväänsä, Barbra Streisandia. Täyttäessään vesisänkyä makuuhuoneessa, Gary jättää tarkoituksella letkun valumaan Alanan suostumuksella. He ajavat pois, mutta kiihtynyt Peters pysäyttää heidät, koska hänen autostaan on bensa loppunut. He jättävät hänet ruuhkaiselle huoltoasemalle, missä Peters ottaa bensapumpun väkivaltaisesti haltuunsa. Gary pysähtyy rikkomaan Petersin auton tuulilasia, mutta myös häneltä loppuu bensa. Alana peruuttaa heidän kuorma-autonsa alas pitkää mäkeä huoltoasemalle, mikä tekee vaikutuksen Garyyn, mutta saa Alanan kyseenalaistamaan viimeaikaiset päätöksensä.

Kampanjajulisteesta inspiroituneena Alana ottaa yhteyttä vanhaan luokkatoveriinsa Brianiin, joka ottaa hänet vapaaehtoistyöntekijäksi pormestariksi pyrkivän kaupunginvaltuutetun Joel Wachsin vaalikampanjaan. Gary liittyy hetkeksi mukaan, mutta kuulee, että flipperin pelaaminen laillistetaan pian ja päättää avata pelihallin, mikä johtaa riitaan Alanan kanssa heidän ikäerostaan ja monimutkaisesta suhteestaan. Alana haluaa tuntea itsensä ylivertaiseksi nöyryyttämällä Garya ja tarjoutuu ajamaan tämän kotiin yrittäen tehdä sovintoa, mutta Gary ajaa yksin pois.

Myöhemmin Gary valmistautuu pelihallinsa avajaisiin. Samana iltana Alana on vähällä suudella Briania, mutta Wachsin soitto keskeyttää sen. Luullen Wachsin pyytäneen häntä treffeille, Alana pettyy huomatessaan, että Wachs haluaa hänen esiintyvän salaisen poikaystävänsä, Matthew'n, tyttöystävänä pelastaakseen hänet poliittiselta häpeältä.

Alana saattaa syvästi loukkaantuneen Matthew'n kotiin, ja he valittavat miehistä heidän elämissään. Alana menee pelihalliin etsimään Garya, joka on lähtenyt etsimään häntä Wachsin toimistolta. Lopulta he juoksevat toistensa syliin ja palaavat pelihalliin, missä Gary julistaa hänet "rouva Alana Valentineksi". He suutelevat, juoksevat yöhön, ja Alana kertoo Garylle rakastavansa tätä.

 Näyttelijät 

 Lähteet 

 Aiheesta muualla 


Luokka:Vuoden 2021 yhdysvaltalaiset elokuvat
Luokka:Yhdysvaltalaiset draamakomediaelokuvat
Luokka:Paul Thomas Andersonin ohjaamat elokuvat
Luokka:Metro-Goldwyn-Mayerin elokuvat
Luokka:Universal Picturesin elokuvat
Luokka:Elokuvat ystävyydestä
Luokka:Elokuvat liike-elämästä